text: Line Vedels putter var ikke med hende
  23 marts 2014 kl. 11.48
  Inden finalen i nat dansk tid ligger Line Vedel nummer 42 i JTBC Founders Cup.
  Ved JTBC Founders Cup i Arizona-ørkenen var Haderslev-pigen Line Vedel for tredje dag i træk rundt under Par, da det i går blev til en score i 71 slag (-1) på Wildfire Golf Club i Phoenix. 
  Scoren kom efter en svingende runde med fire birdies, en eagle, fem bogeys og resten i Par. Ser man på de første runder har Line været rigtig god fra tee til green, men det har knebet lidt med puttningen.
  - Igen rigtig godt langt spil, men min putter var ikke med mig. Jeg havde et par putts, hvor længdekontrollen var dårlig, og der kom et par tre-putts. Jeg havde igen mange chancer, og efter runden fik jeg arbejdet på putningen, så jeg håber, de falder i sidste runde, siger Line Vedel.
  